LUCKNOW : आईपीएस सुरेंद्र दास के भाई ने उसकी पत्नी रवीना व परिजनों पर गंभीर आरोप लगाए हैं। उनका कहना है कि रवीना व उसके परिजन सुरेंद्र को उन लोगों से संबंध न रखने के लिये दबाव बनाते थे और ऐसा न करने पर उन्हें प्रताडि़त किया जाता था। इसी से तंग आकर सुरेंद्र ने जहर खाकर सुसाइड किया है। उन्होंने कहा कि वे भाई के अंतिम संस्कार के बाद रवीना व उसके परिवारीजनों के खिलाफ एफआईआर दर्ज कराएंगे। आईपीएस सुरेंद्र दास का शव रविवार देरशाम उनके पीजीआई एरिया के एकतानगर में गंगा विहार कॉलोनी स्थित घर लाया गया। शव के साथ उनकी पत्नी डॉ। रवीना, उसके पिता डॉ। रावेंद्र और अन्य परिजन भी थे। रवीना व उसके परिजनों को देखते ही सुरेंद्र के परिजन बिफर पड़े। बड़े भाई नरेंद्र दास ने बताया कि सुरेंद्र के आईपीएस में सेलेक्ट होने के बाद बीती 9 अप्रैल 2017 को मेट्रीमोनियल वेबसाइट के जरिये रवीना के साथ शादी हुई थी। पर, विदा होकर घर आने के अगले ही दिन रवीना हंगामा कर वापस कानपुर स्थित मायके लौट गई। उसे उनका लिविंग स्टैंडर्ड पसंद नहीं था। काफी मान-मनौव्वल के बाद रवीना रिसेप्शन में शामिल होने के लिये सीधे कानपुर से कार्यक्रम स्थल पहुंची थी।